Служебни печати на Лъв Мелисин в качеството му на доместик на Запада (главнокомандващ на Балканите) са открити при археологически разкопки сред останките на старата българска столица Велики Преслав, която е превърната от византийците в средище на военноадминистративна област след 971 г. Тъй като печатите не могат да бъдат датирани конкретно, не е ясно и кога точно Лъв Мелисин е изпълнявал тази длъжност начело на византийските войски в избухналата през 976 г. война срещу комитопулите. Според една хипотеза, това става непосредствено след пагубната за византийците битка при Траянови врата (17 август 986 г.), която струва поста на предишния доместик, Контостефан. Лъв Мелисин не участва в битката, а командва ариергарда, който е разположен край Филипопол, за да пази съобщенията на главната армия в похода ѝ срещу българската крепост Сердика.